С.Е.К.Р.Е.Т - Л. Мари Аделин
Скъпи приятели,

Искате да надникнете зад С.Е.К.Р.Е.Т.-ното? А можете ли да пазите тайна? От доста време съм в този бизнес, но сега с огромна радост и удовлетворение мога да ви съобщя, че мистерията скоро ще бъде разбулена. Държите в ръцете си книгата, която събуди световен интерес и разпали ожесточени дискусии. Това е първата книга от една поредица интелигентна еротика от съвсем ново поколение.

Тази поредица възникна в отговор на въпрос, който дискутирахме с автора на книгата: като се има предвид страстният отклик от страна на читателската аудитория към еротиката, дали е възможно да се напише роман, който да е преди всичко интересна, добре замислена и интелигентно и пленително пресъздадена история и в допълнение към това да бъде зареден с мощен сексуален заряд и как читателите биха приели една такава книга в условията на сегашния издателски климат.

Л. Мари Аделин ви предлага книга, чийто стил може да се опи​ше като високо интелигентен, изтънчен и пленителен, с майсторски изградени характери от плът и кръв, с живописни описания на места и събития и една наистина завладяваща история. Светът посрещна книгата с едно голямо и убедително „Да!“. „С.Е.К.Р.Е.Т.“ помете като тайфун панаира на книгата във Франкфурт и само за няколко седмици правата за издаване на книгата бяха продадени в над трийсет страни.

С какво се отличава тази поредица от всичко, което сте чели досега? С това, че жените притежават сила и решителност, героите – както жените, така и мъжете – са хора като самите вас, реални и земни. Разбира се, има секс, и то доста провокативен (инак не би било еротика), но основната нишка в този роман е пътят обратно към себе си: да намериш силата и онези качества, за които не си подозирал, че съществуват в самия теб, да се пробудиш за един по-ярък и дори шеметен живот, който би те направил щастлив.

Надявам се светът на „С.Е.К.Р.Е.Т.“ да ви даде именно това и приключението да ви достави радост и наслада.

Приемате ли Стъпка едно?

